Toshkentda qadoqlash va bosma ishi bo‘yicha xalqaro ko‘rgazma ochildi

2018-yil 3-oktabr kuni O‘zbekiston Matbuot va axborot agentligi, O‘zbekiston Respublikasi Tashqi savdo vazirligi, O‘zbekiston Respublikasi Savdo-sanoat palatasi hamda boshqa qator tashkilotlar hamkorligida tashkil etilgan XX “Qadoqlash va bosma ishi – O‘ZuPACK – O‘ZBEKinPRINT – O‘ZuPACK 2018” xalqaro ko‘rgazmasi o‘z ishini boshladi. Bu haqda O‘zbekiston Matbuot va axborot agentligi xabar bermoqda.

Mazkur ko‘rgazma joriy yilda o‘zining 20 yilligini nishonlayotgani bilan ham alohida ahamiyatga ega. Tadbir tayyor qadoq va qadoqqa belgi qo‘yish bo‘yicha mahalliy va xorijiy qadoqlash texnikasi ishlab chiqaruvchi va yetkazib beruvchilarini, ishlab chiqarishning boshidan oxirigacha bo‘lgan jarayonlar, qadoq, belgi va poligrafiya ishlab chiqarishdan iborat bo‘lgan turdosh ishlab chiqarishlarni bir maydonda jamlaydi.
Bu yil ko‘rgazma doirasi 16 foizga oshgan bo‘lib, unda jami 15 mamlakat – Avstriya, Germaniya, Hindiston, Eron, Italiya, Qozog‘iston, Xitoy, Koreya Respublikasi, AQSh, Turkiya, Fransiya, Rossiya, O‘zbekiston, Finlyandiya hamda Yaponiyadan 66 ta kompaniya va brend qatnashmoqda.
Yubiley forum uchun qator yirik premyeralar – poligrafiya va bosma ishi bozori ishtirokchilari uchun qiziqarli, ya’ni uskunalarni ishlayotgan holatidagi taqdimotlar o‘tkazilmoqda. Jumladan, Akela Group kompaniyasi stendida uning quyidagi hamkorlari texnologiyalari namoyish etilmoqda.
Ko‘rgazma 5-oktabrga qadar davom etadi.